NACRT PRIJEDLOGA



 **REPUBLIKA HRVATSKA
KRAPINSKO-ZAGORSKA ŽUPANIJA**

KLASA:612-04/22-01/14

URBROJ:2140-01-22-05

Krapina, 22. rujna 2022.

Na temelju članka 5. stavka 1. Zakona o kulturnim vijećima i financiranju javnih potreba u kulturi («Narodne novine» broj 83/22., dalje u tekstu: Zakon) i članka 17. Statuta Krapinsko-zagorske županije («Službeni glasnik Krapinsko-zagorske županije» broj 13/01., 5/06., 14/09., 11/13., 13/18., 5/20., 10/21. i 15/21.-pročišćeni tekst), Županijska skupština Krapinsko-zagorske županije na 9. sjednici održanoj dana\_\_\_\_\_\_\_\_\_\_\_\_ 2022. godine, donijela je

**P R O G R A M**

**javnih potreba u kulturi**

**Krapinsko – zagorske županije za 2023. godinu**

**Članak 1.**

Ovim Programom javnih potreba u kulturi Krapinsko-zagorske županije za 2023. godinu (u daljnjem tekstu: Program) utvrđuju se javne potrebe u kulturi, a koje obuhvaćaju djelatnosti, programe i projekte, aktivnosti i manifestacije u kulturi od interesa za Krapinsko-zagorsku županiju.

**Članak 2.**

Program se odnosi na ustanove u kulturi, umjetničke organizacije, umjetnike, udruge, druge fizičke i pravne osobe te jedinice lokalne samouprave u sljedećim djelatnostima i područjima od interesa za Krapinsko-zagorsku županiju, uzimajući u obzir ravnomjerni kulturni razvitak:

**I. KULTURNE DJELATNOSTI**

Na području Krapinsko-zagorske županije među razvijenijim kulturnim djelatnostima su muzejska i knjižnična djelatnost. Mreža knjižnica uključuje 14 narodnih knjižnica (Općinska knjižnica i čitaonica Bedekovčina, Pučko otvoreno učilište Donja Stubica – Knjižnica i čitaonica, Narodna knjižnica Hum na Sutli, Gradska knjižnica i čitaonica „Antun Mihanović“ Klanjec, Gradska knjižnica Krapina, Općinska knjižnica i čitaonica Krapinske Toplice, Općinska knjižnica i čitaonica Marija Bistrica, Gradska knjižnica Oroslavje, Gradska knjižnica Pregrada, Općinska knjižnica i čitaonica Sveti Križ Začretje, Knjižnica i čitaonica Veliko Trgovišće, Gradska knjižnica Ksavera Šandora Gjalskoga u Zaboku, Gradska knjižnica Zlatar, Općinska knjižnica Stubičke Toplice), 4 specijalizirane knjižnice (Knjižnica hrvatskoga Nacionalnog svetišta Majke Božje Bistričke u Mariji Bistrici, Knjižnica Kajkaviana, Knjižnica franjevačkog samostana u Klanjcu, Knjižnica franjevačkog samostana u Krapini), 33 osnovnoškolske i 9 srednjoškolskih knjižnica. Matičnu djelatnost u ovom području obavlja Gradska knjižnica Krapina. Osnovna zadaća matične službe na području Županije obavljanje je stručnog nadzora, organiziranje i razvoj mreže knjižnica te unapređivanje stručnog rada s ciljem što kvalitetnijeg obavljanja knjižnične djelatnosti.

Nositelji muzejske djelatnosti su brojni muzeji i galerije diljem Krapinsko-zagorske županije: Galerija grada Krapine, Muzej Ljudevita Gaja u Krapini, Muzej oldtimera Presečki u Krapini (privatna ustanova), Galerija izvorne umjetnosti Zlatar, Muzej grada Pregrade Zlatko Dragutin Tudjina, Muzej „Žitnica“ u Svetom Križu Začretje, Muzej Radboa u Radoboju, Spomen kuća dr. Franje Tuđmana kao memorijalni prostor u Velikom Trgovišću, te ustanova Muzeji Hrvatskog zagorja sa sjedištem u Gornjoj Stubici koja je sastavljena od pet ustrojbenih jedinica: Dvor Veliki Tabor u Desiniću, Muzej „Staro selo“ u Kumrovcu, Muzej krapinskih neandertalaca u Krapini, Muzej seljačkih buna u Gornjoj Stubici te Galerija Antuna Augustinčića u Klanjcu.

Osim svoje temeljne djelatnosti, knjižnice i muzeji organiziraju brojne manifestacije u kulturi te objavljuju publikacije različite tematike vezane za Hrvatsko zagorje i Krapinsko-zagorsku županiju. Iako Krapinsko-zagorska županija nije osnivač ovih ustanova u kulturi, osigurat će sredstva za pomoć pri nabavi knjižne građe i opreme u narodnim knjižnicama, pomagati rad županijske knjižnične matične službe, pružati potporu za izdavanje i otkup muzejskih publikacija, te podržati organizaciju manifestacija u kulturi.

Arhivska djelatnost (putem Sabirnog arhivskog centra Krapina – Dvorac Popovec, Velika Ves, kojemu je nadležni Državni arhiv u Varaždinu, zbirka Kajkaviana, Franjevački samostani u Klanjcu i Krapini), nakladnička i knjižarska (ustanove u kulturi, udruge, pučka otvorena učilišta, Kulturni centar Klanjec, itd.) te audiovizualna djelatnost (udruge, pučka otvorena učilišta u čijem su sastavu kino dvorane, itd.) manje su zastupljene, ali ipak nositelji tih djelatnosti proizvode zapažene i vrijedne kulturne sadržaje, što doprinosi kulturnom razvoju Krapinsko-zagorske županije. Stoga će se sredstva osigurati i za čuvanje i prezentaciju vrijedne kajkavske građe i zavičajnih zbirki, otkup i izdavanje različite knjižne građe u tiskanom ili elektroničkom obliku (prioritet je tematika kulturno-umjetničkog stvaralaštva, ali u obzir dolazi i druga tematika od interesa za Županiju), te posebno za proizvodnju, prikazivanje i promociju audiovizualnih djela, razvoj audiovizualne kulture i zaštitu audiovizualne građe.

Krapinsko-zagorska županija u kulturnim djelatnostima osigurava sredstva za sljedeće projekte:

|  |
| --- |
| 1. **KULTURNE DJELATNOSTI**
 |
| PODRUČJE | AKTIVNOSTI/PROGRAMI/PROJEKTI/MANIFESTACIJE |
| Arhivska djelatnost  | Potpore za čuvanje, prezentiranje, sakupljanje povijesne kajkavske građe |
| Potpore za čuvanje i prezentaciju vrijednih zavičajnih zbirki  |
| Muzejska djelatnost  | Potpore za manifestacije u kulturi |
| Potpore za izdavanje i otkup muzejskih publikacija  |
| Knjižnična djelatnost  | Kupnja opreme i knjižne građe u narodnim knjižnicama  |
| Potpore za manifestacije u kulturi |
| Potpora za rad i djelovanje knjižnične matične službe  |
| Nakladnička i knjižarska djelatnost  | Potpore kroz otkup knjižne građe  |
| Potpore za izdavanje knjižne građe (tiskane ili elektroničke; rječnici, publikacije, stručna literatura, itd.)  |
| Potpore za izdavanje knjižne građe koju naručuje Krapinsko-zagorska županija  |
| Audiovizualna djelatnost  | Potpore za zaštitu audiovizualne baštine i razvoj audiovizualne kulture (radionice, projekcije, filmski festivali, itd.)  |
| Potpore za proizvodnju, prikazivanje i promociju audiovizualnih djela (igrani i dokumentarni filmovi, animirani filmovi, eksperimentalni filmovi, kratki filmovi, televizijske serije, itd.)  |

**II. KULTURNO-UMJETNIČKO STVARALAŠTVO**

Na području Krapinsko-zagorske županije bogatstvo kulturnog života najbolje se odražava kroz brojne kulturne programe i događanja koji se odvijaju putem raznovrsnih manifestacija u kulturi, kroz izdavačku djelatnost, te događanjima iz područja kulturno-umjetničkog amaterizma.

Dramska i plesna umjetnost, glazbena i glazbeno-scenska umjetnost te književnost područja su kulturno-umjetničkog stvaralaštva u kojima su manifestacije i izdavačka djelatnost najviše zastupljeni tijekom čitave godine. Manifestacije se najčešće realiziraju u obliku festivala, predstava, izvedbi, radionica, koncerata, gostovanja, književnih nagrada, simpozija, susreta, predstavljanja autora i knjiga, obljetnica, recitala, dok izdavačka djelatnost (primarno još uvijek tiskana izdanja, iako se objavljuju i elektroničke verzije knjiga) uglavnom uključuje izdavanje i otkup glazbenih djela, izdavanje i otkup autorskih djela poezije, proze, dramskih tekstova, monografija, slikovnica.

Sa značajnim razvojem tehnologije, medija i novih umjetničkih praksi, bilježi se i interes autora i djelatnika u kulturi na području Krapinsko-zagorske županije za potpore u području vizualnih umjetnosti, dizajna i arhitekture, digitalne umjetnosti, te interdisciplinarnih i novih umjetničkih i kulturnih praksi. Iako ova područja privlače manji broj autora i djelatnika u kulturi, te manji krug zainteresirane publike, svakako doprinose razvoju kulture i kulturno-umjetničkog stvaralaštva. Stoga Krapinsko-zagorska županija nastoji poticati proizvodnju djela i razvoj tih područja kroz potpore za organizaciju izložbi, radionica, festivala, performansa, za istraživačke projekte i rezidencijalne programe umjetnika, korištenje digitalnih tehnologija, izradu virtualnih i interaktivnih sadržaja.

S druge strane, brojne udruge iz područja kulturno-umjetničkog amaterizma svojim djelovanjem razvijaju dostupnost tradicionalne kulture na području cijele Krapinsko-zagorske županije te doprinose očuvanju autentičnog kulturnog nasljeđa određene lokalne zajednice. Folklorno stvaralaštvo često je upravo vezano uz njegovanje nematerijalne kulturne baštine, a zastupljeno je putem smotri folklora, amaterskog kazališta, dječjeg folklornog stvaralaštva, tamburaškog stvaralaštva, puhačkih orkestara, te nastupima na nacionalnim i međunarodnim smotrama i festivalima.

Krapinsko-zagorska županija u područjima kulturno-umjetničkog stvaralaštva osigurava sredstva za sljedeće projekte:

|  |
| --- |
| **II. KULTURNO-UMJETNIČKO STVARALAŠTVO** |
| PODRUČJE | AKTIVNOSTI/PROGRAMI/PROJEKTI/MANIFESTACIJE |
| Dramska i plesna umjetnost  | Potpore za manifestacije u kulturi (festivali, predstave, izvedbe, radionice, itd.)  |
| Glazbena i glazbeno-scenska umjetnost  | Potpore za manifestacije u kulturi (festivali, koncerti, gostovanja, itd.)  |
| Potpore za otkup i izdavanje glazbenih djela  |
| Književnost  | Potpore za manifestacije u kulturi (festivali, književne nagrade, simpoziji, predstavljanja, obljetnice, susreti, recitali, itd.) |
| Potpore za književno stvaralaštvo (izdavanje i otkup autorskih djela (tiskane ili elektroničke verzije) poezije, proze, dramskih tekstova – različitih žanrova, monografije, slikovnice, bajke, stripovi, itd.)  |
| Vizualne umjetnosti, dizajn i arhitektura  | Potpore za proizvodnju djela i razvoj vizualne umjetnosti (izložbe, radionice, festivali, itd.)  |
| Interdisciplinarne i nove umjetničke i kulturne prakse  | Potpore za proizvodnju djela i razvoj interdisciplinarnih i novih umjetničkih praksi (performansi, istraživački projekti, rezidencijalni programi, izrada web stranice u svrhu promocije i distribucije djela, itd.)  |
| Digitalna umjetnost  | Potpore za proizvodnju djela i razvoj digitalne umjetnosti (korištenje digitalnih tehnologija, interaktivnost, virtualni sadržaji, animacija, itd.)  |
| Kulturno-umjetnički amaterizam  | Potpora za organizaciju manifestacija iz područja kulturno-umjetničkog amaterizma: smotre folklora, dramski amateri, dječje stvaralaštvo, tamburaško stvaralaštvo, puhački orkestri |
| Potpore za otkup i izdanje građe vezane uz kulturno-umjetnički amaterizam (monografije, itd.)  |

**III. DJELATNOST ZAŠTITE, OČUVANJA I ODRŽIVOG UPRAVLJANJA KULTURNOM BAŠTINOM**

Djelatnost zaštite, očuvanja i održivog upravljanja kulturnom baštinom posebno je područje posvećeno materijalnoj i nematerijalnoj kulturnoj baštini na području Krapinsko-zagorske županije.

Potiče se obnova, uređenje i valorizacija nepokretne i pokretne kulturne baštine, uključujući potpore za održivo upravljanje i revitalizaciju vrijedne kulturne baštine, uređenje baštine od interesa za Krapinsko-zagorsku županiju u inozemstvu, te istraživanje, očuvanje i promociju arheološke baštine, osobito značajnih lokaliteta. Ulaganjem u kulturnu baštinu ne smanjuje se samo rizik od urušavanja i propadanja zaštićenih spomenika ili objekata, nego se prenamjenom stvaraju dodane vrijednosti i novi sadržaji, temelj za razvoj kulturne infrastrukture koja će privući širu publiku, ali i znanstvenike, stručnjake, djelatnike u kulturi, te generirati povoljne ekonomsko-gospodarske rezultate.

Također, pruža se pomoć u vidu sufinanciranja obnove i izgradnje objekata kulturne baštine različite namjene (zaštićeni sakralni objekti, objekti tradicionalne arhitekture, domovi kulture, rodne/spomen kuće znamenitih autora s područja Krapinsko-zagorske županije). Na taj način vodi se posebna briga o ravnomjernom kulturnom razvoju jedinica lokalne samouprave na području Krapinsko-zagorske županije, jer im se pruža podrška u provedbi projekata koje samostalno nisu u mogućnosti financirati. Ove kapitalne, infrastrukturne projekte uglavnom sufinancira i nadležno ministarstvo, odnosno dijelom se sufinanciraju iz fondova Europske unije.

Osim raznovrsne, zaštićene pokretne i nepokretne kulturne baštine, Krapinsko-zagorska županija obiluje i mnogobrojnim sadržajima nematerijalne kulturne baštine. Ova znanja, vještine, običaji, proslave, umijeća, govori, dijalekti koji se prenose predajom ili često obiteljskim nasljeđem, nositelji su kulturne raznolikosti, tradicije, kontinuiteta, pripadnosti i identiteta, te doprinose prepoznatljivosti Županije, ali i Hrvatske u svijetu (npr. umijeće izrade tradicijskih drvenih igračaka, umijeće izrade medičarskih proizvoda – licitarsko srce, itd.). Stoga, Krapinsko-zagorska županija osigurava sredstva i za očuvanje i promicanje nematerijalne kulturne baštine.

Krapinsko-zagorska županija u ovom području osigurava sredstva za sljedeće projekte:

|  |
| --- |
| **III. DJELATNOST ZAŠTITE, OČUVANJA I ODRŽIVOG UPRAVLJANJA KULTURNOM BAŠTINOM** |
| PODRUČJE  | AKTIVNOSTI/PROGRAMI/PROJEKTI/MANIFESTACIJE  |
| Obnova, uređenje i valorizacija nepokretne i pokretne kulturne baštine  | Potpore za obnovu i uređenje nepokretne i pokretne kulturne baštine  |
| Hitne intervencije na zaštićenoj kulturnoj baštini (rizik od urušavanja i trajnog propadanja)  |
| Potpore za održivo upravljanje i revitalizaciju obnovljene kulturne baštine (znanstveno-edukacijski centri, itd.)  |
| Potpore za uređenje, obnovu, izgradnju kulturne baštine na nacionalnoj razini i u inozemstvu od interesa za Krapinsko-zagorsku županiju  |
| Potpore za istraživanje, očuvanje i promociju arheološke baštine  |
| Obnova i izgradnja objekata kulturne baštine  | Potpore za obnovu i izgradnju objekata kulturne baštine različite namjene (sakralni objekti, objekti tradicionalne arhitekture, domovi kulture, rodne kuće/spomen kuće znamenitih autora s područja Krapinsko-zagorske županije)  |
| Očuvanje i promicanje nematerijalne kulturne baštine  | Potpore za očuvanje i promicanje nematerijalne kulturne baštine kroz uključenost u protokolarne potrebe Krapinsko-zagorske županije  |
| Potpore za očuvanje i promicanje nematerijalne kulturne baštine (jezici, dijalekti, govori, usmena književnost, tradicijski obrti i umijeća, igre, obredi, običaji, rukotvorstvo, vještine, proslave, itd.)  |

**IV. TRANSVERZALNA PODRUČJA**

Transverzalna područja objedinjeni je naziv za ukupno pet područja: Međunarodnu kulturnu suradnju i mobilnost, Dostupnost, pristup i sudjelovanje u kulturi, Raznolikost kulturnih izričaja, Poduzetništvo u kulturnim i kreativnim industrijama, Digitalizacija u području kulture. Aktivnosti, programi, projekti koji spadaju u ova područja ne mogu se u potpunosti svesti na određenu kulturnu djelatnost ili na pojedino kulturno-umjetničko stvaralaštvo, odnosno prelaze granice zaštite, očuvanja i održivog upravljanja kulturnom baštinom. Naprotiv, temelje se na interdisciplinarnosti, mobilnosti, međusektorskoj i međunarodnoj suradnji, poduzetništvu i kreativnosti, korištenju novih tehnologija, digitalizaciji, povezuju inovacije i znanost, te su usmjereni na dostupnost kulturnih sadržaja specifičnim skupinama potencijalnih prijavitelja (korisnika sredstava) i publike, kao i opremanje kulturne infrastrukture.

Manifestacije u kulturi za koje se sredstva osiguravaju u ovom području uvelike obogaćuju turističku i gastronomsku ponudu Krapinsko-zagorske županije, a organiziraju se u kontinuitetu već dugi niz godina, tijekom istog razdoblja. Budući da su središnja događanja često tematski vezana uz predstavljanje i očuvanje tradicije, povijesti i običaja karakterističnih za Hrvatsko zagorje i Krapinsko-zagorsku županiju, kultura je ovdje zastupljena u široj perspektivi kao „način života“.

Krapinsko-zagorska županija u ovih pet područja osigurava sredstva za sljedeće projekte:

|  |
| --- |
| **IV. TRANSVERZALNA PODRUČJA** |
| PODRUČJE  | AKTIVNOSTI/PROGRAMI/PROJEKTI/MANIFESTACIJE  |
| Međunarodna kulturna suradnja i mobilnost  | Potpore za stručna usavršavanja u inozemstvu  |
| Potpore za sudjelovanje na međunarodnim festivalima, izložbama, okruglim stolovima, predavanjima  |
| Dostupnost, pristup i sudjelovanje u kulturi  | Potpore za različite intelektualne usluge u kulturi (npr. autorski ugovori) i edukaciju (npr. radionice iz planiranja i upravljanja, razvoj publike)  |
| Potpore za kupnju opreme u svrhu bavljenja kulturno-umjetničkim stvaralaštvom  |
| Potpore za opremanje kulturne infrastrukture (multimedijske/multifunkcionalne dvorane)  |
| Potpore za urbanu kulturu mladih (jačanje lokalnih centara i klubova za mlade)  |
| Potpore za stvaralaštvo manjina, marginaliziranih i ranjivih skupina društva  |
| Raznolikost kulturnih izričaja | Potpore za manifestacije u kulturi (znanstveno-edukativni, kulturno-turistički, interdisciplinarni sadržaj, predstavljanje tradicije, povijesti i običaja karakterističnih za Hrvatsko zagorje i Krapinsko-zagorsku županiju, uz povezivanje turizma, gastronomije, gospodarstva, itd.)  |
| Potpore za izdavanje raznovrsne građe (tematika koja prelazi granice pojedinih kulturnih djelatnosti i kulturno-umjetničkog stvaralaštva)  |
| Poduzetništvo u kulturnim i kreativnim industrijama  | Potpore za razvoj djelatnosti (stvaranje autorskih djela, otvaranje radnih mjesta, itd.)  |
| Digitalizacija u području kulture  | Potpore za digitalizaciju raznovrsne građe od interesa za Krapinsko-zagorsku županiju  |
| Potpore za korištenje digitalnih tehnologija za predstavljanje djela/kulturnog proizvoda  |

**Članak 3.**

Sredstva za financiranje Programa osiguravaju se u proračunu Krapinsko-zagorske županije za 2023. godinu putem upravnog odjela nadležnog za kulturu.

**Članak 4.**

Sredstva za Program dodjeljuju se na temelju provedenog javnog poziva (dalje u tekstu: Javni poziv) koji objavljuje župan, kao davatelj financijskih sredstava, putem upravnog odjela nadležnog za kulturu.

Posebni javni pozivi mogu se raspisivati i tijekom godine, ovisno o prioritetima kulturne politike i sredstvima proračuna Krapinsko-zagorske županije.

**Članak 5.**

Javni poziv objavljuje se na službenim mrežnim stranicama Krapinsko-zagorske županije najkasnije do 01. listopada za sljedeću proračunsku godinu i otvoren je najmanje 30 dana od dana javnog objavljivanja.

Javnim pozivom definiraju se područja javnih potreba u kulturi, period provedbe programa i projekata (jednokratni, jednogodišnji, višegodišnji), prioriteti i ciljevi, postupak dodjele financijskih sredstava, uvjeti i kriteriji za dodjelu financijskih sredstava, način prijave, obrasci, rokovi, postupak objave rezultata, postupak podnošenja prigovora, postupanje s prijavama nakon provedbe javnog poziva, postupak ugovaranja odobrenih sredstava, način korištenja odobrenih sredstava, način izvještavanja te praćenja korištenja sredstava.

**Članak 6.**

Kulturno vijeće Krapinsko-zagorske županije (dalje: Kulturno vijeće) stručno vrednuje i ocjenjuje programe i projekte prijavljene za Program u sklopu Javnog poziva, te nakon provedenog postupka dostavlja županu svoj prijedlog koji sadrži popis programa i projekata s predloženim iznosom financijske potpore.

Na temelju prijedloga Kulturnog vijeća, koji ima savjetodavni karakter, župan donosi odluku o dodjeli financijskih sredstava za Program na temelju Javnog poziva u roku od 90 dana od dana donošenja proračuna Krapinsko-zagorske županije za 2023. godinu.

Odluku o dodjeli financijskih sredstava za posebne javne pozive raspisane tijekom godine, župan, na temelju prijedloga Kulturnog vijeća, donosi u roku od 60 dana od dana završetka javnog poziva.

**Članak 7.**

Iznimno, financijska sredstva za javne potrebe u kulturi Krapinsko-zagorske županije za 2023. godinu, mogu se dodijeliti izravno, bez objave javnog poziva, kada zbog žurnosti djelovanja nije moguće provesti postupak dodjele sredstava putem javnog poziva, a žurnost je uzrokovana događajem koji se nije mogao predvidjeti u programu rada prijavitelja programa i projekata.

**Članak 8.**

Program će se objaviti u Službenom glasniku Krapinsko-zagorske županije.

 **PREDSJEDNIK**

 **ŽUPANIJSKE SKUPŠTINE**

 Zlatko Šorša

DOSTAVITI:

1. Upravni odjel za obrazovanje, kulturu, šport

i tehničku kulturu,

1. Upravni odjel za financije i proračun,
2. „Službeni glasnik Krapinsko-zagorske županije“, za objavu,
3. Za Zbirku isprava,
4. Pismohrana.